text: 20-årig mand måtte aflevere to kanonslag til politiet
  16 december 2015 kl. 05.38
  Politiet blev omkring midnat tirsdag nærmest kimet ned af borgere, der ville fortælle, at en gruppe unge mænd gik rundt i gaderne og skød kanonslag af.
  En 20-årig mand fra Haderslev kan vinke farvel til sine kanonslag og snart sige goddag til en bøde i posten.
  Natten til onsdag ved 00.20-tiden blev han nemlig snuppet med to kanonslag i lommerne i Slotsgade i Haderslev, hvor han sammen med en håndfuld kammerater gik rundt og fyrede ulovligt fyrværkeri af.
  Politiet blev opmærksom på gruppen, fordi en hel del borgere ringede og fortalte om det, fortæller vagtchef ved Sydjyllands Politi, Henrik Sønderskov, til TV SYD.
  Godt nok måtte man fra tirsdag begynde at købe fyrværkeri i Danmark, men gruppen af unge mænd havde vist glemt, at det først må fyres af fra den 27. december og at det skal være lovligt fyrværkeri.
  Det er kanonslag ikke. De går under betegnelsen knaldfyrværkeri, og det er en overtrædelse af fyrværkeriloven at være i besiddelse af sådan nogle.
  20 årig mand fra Haderslev sigtet for overtrædelse af fyrværkeriloven, da han var i besiddelse af 2 stk. kanonslag.  #politidk
  
  Mange anmeldelser om unge, der kaster kanonslag i Haderslev. Flere sigtelser er give, men om nødvendigt er vi klar med flere. #politidk
  
  